Leksion 17
Kasano a Tultulongandakami Dagiti Manangaywan iti Sirkito?
Masansan a nadakamat da Bernabe ken ni apostol Pablo iti Kristiano a Griego a Kasuratan. Nagserbi dagitoy a lallaki kas agdaldaliasat a manangaywan, a bumisbisita kadagiti nagkauna a kongregasion. Apay? Maseknanda unay iti pagsayaatan dagiti kakabsatda iti naespirituan. Kinuna ni Pablo a kayatna ti ‘agsubli ket sarungkaranna dagiti kakabsat’ tapno kitaenna ti kasasaadda. Sidadaan a magmagna iti ginasut a kilometro tapno patibkerenna ida. (Aramid 15:36) Kasta met laeng dagiti agdaldaliasat a manangaywan kadakami ita.
Patpatibkerendakami. Ti tunggal manangaywan iti sirkito ket bumisbisita iti 20 wenno ad-adu pay a kongregasion. Makalawas nga agyanda iti maysa a kongregasion, mamindua iti kada tawen. Adu ti masursuromi iti kapadasan dagitoy a kakabsat ken kadagiti assawada, no naasawaanda. Ikagkagumaanda nga am-ammuen ti amin, ubbing man wenno nataengan, ken maragragsakanda a mangkuyog kadakami a mangasaba ken mangyadal iti Biblia. Dagitoy a manangaywan kuykuyogenda dagiti panglakayen a mangipastor ken mangpatibker kadakami. Mangipapaayda met kadagiti makaparegta a palawag kadagiti gimong ken asambleami.—Aramid 15:35.
Maseknanda kadakami. Maseknan unay dagiti manangaywan iti sirkito iti naespirituan a kasasaad dagiti kongregasion. Mitmitingenda dagiti panglakayen ken dagiti ministerial nga adipen tapno kitaenda ti nagrang-ayan ti kongregasion. Mangmangtedda met iti balakad kadagiti panglakayen ken ministerial nga adipen no kasanoda nga asikasuen dagiti responsabilidadda. Tultulonganda dagiti payunir nga agballigi iti ministerioda, ken maragsakanda a makiam-ammo kadagiti kabbaro ken makaammo iti panagrang-ayda iti naespirituan. Dagitoy a kakabsat sidadaanda nga agpausar kas ‘katrabahuan a maipaay iti pagimbaganmi.’ (2 Corinto 8:23) Masapul a tuladenmi ti pammati ken debosionda iti Dios.—Hebreo 13:7.
Apay a sumarsarungkar dagiti manangaywan iti sirkito kadagiti kongregasion?
Kasanoka a magunggonaan iti ibibisitada?
pag_Latn ilo_Latn ilo_Latn ilo_Latn ilo_Latn ilo_Latn ilo_Latn